b'\n_START_ARTICLE_\nKolvalaiset\n_START_PARAGRAPH_\nKolvalaiset eli Kolvan nenetsit (komiksi \xd0\xba\xd0\xbe\xd0\xbb\xd0\xb2\xd0\xb0 \xd1\x8f\xd1\x80\xd0\xb0\xd0\xbd, kolva jaran, ven. \xd0\xba\xd0\xbe\xd0\xbb\xd0\xb2\xd0\xb8\xd0\xbd\xd1\x86\xd1\x8b, kolvintsy; \xd0\xba\xd0\xbe\xd0\xbb\xd0\xb2\xd0\xb8\xd0\xbd\xd1\x81\xd0\xba\xd0\xb8\xd0\xb5 \xd0\xbd\xd0\xb5\xd0\xbd\xd1\x86\xd1\x8b, kolvinskije nentsy) ovat Usan sivujoen Kolvan varrella asuva komilaistunut nenetsiryhm\xc3\xa4. Se syntyi 1800\xe2\x80\x931900-lukujen vaihteessa paikallisen kiinte\xc3\xa4n nenetsiasutuksen sulautuessa i\xc5\xbemalaisiin. Kolvalaiset omaksuivat i\xc5\xbemalaisilta n\xc3\xa4iden elinkeinot ja suurimman osan aineellisesta kulttuurista. Nenetseist\xc3\xa4 poiketen kolvalaiset pit\xc3\xa4v\xc3\xa4t lehmi\xc3\xa4, lampaita ja muuta karjaa sek\xc3\xa4 harjoittavat puutarhaviljely\xc3\xa4. Heid\xc3\xa4n \xc3\xa4idinkielens\xc3\xa4 on komin kielen I\xc5\xbeman murre. Nenetsin kieli on j\xc3\xa4\xc3\xa4nyt pois k\xc3\xa4yt\xc3\xb6st\xc3\xa4 useita sukupolvia sitten. Henkisess\xc3\xa4 kulttuurissa, varsinkin suullisessa kansanperinteess\xc3\xa4, on nenetsil\xc3\xa4isi\xc3\xa4 piirteit\xc3\xa4. Kansallinen identiteetti on kaksijakoinen. Nyky\xc3\xa4\xc3\xa4n monet pit\xc3\xa4v\xc3\xa4t itse\xc3\xa4\xc3\xa4n komeina.'